《金缕曲 见金绳武《评花仙馆词 题词》》
清代·鲍靓

列炬移莲烛。正一片、盈盈箫管，送归金屋。却扇新词才赋就，赢得个人如玉。

听琴韵、双声旋熟。丹桂香分蟾窟净，看风光、不似灵妃独。

舒靥粲，点眉渌。

蓟门漫把征程卜。恁多情、轻怜深惜，笑啼如昨。百幅蛮笺酬唱好，管领春风帘幕。

喜活色生香盈掬。蓦地昙花吹影散，恨鲰生、绝少红闺福。

消不尽，此中恶。

作者简介：玉士，祖讳琨，以名进士，官京外三十年，清廉如洗。父明经，号为霖，著力改斋诗草，不废学斋稿。老而无子，依孺人以居，孝养倍至。诗学出自家传，气格苍老，不辩为闺中手笔。书法逼近平原归书台茂才，不十年遽失所天，抚教藐孤，几如严师，至今庆恩、庆曾先后领乡荐。